Βρυξέλλες, 27.11.2009

COM(2009)650 τελικό

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την κατάργηση της απόφασης αριθ. 2009/473/ΕΚ του Συμβουλίου για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 20 Δεκεμβρίου 2008, η ΕΚ και η Γουινέα μονογράφησαν νέα συμφωνία αλιευτικής σύμπραξης (ΣΑΣ) και πρωτόκολλο που καλύπτουν την περίοδο από 1ης Ιανουαρίου 2009 έως 31 Δεκεμβρίου 2012. Το πρωτόκολλο εφαρμόζεται προσωρινά από την 1η Ιανουαρίου 2009, όπως συμφωνήθηκε από τα συμβαλλόμενα μέρη με ανταλλαγή επιστολών που εγκρίθηκε με την απόφαση του Συμβουλίου της 28ης Μαΐου 2009[1], έως ότου εγκριθεί η πρόταση κανονισμού του Συμβουλίου για τη σύναψη της ΣΑΣ μεταξύ της Ευρωπαϊκής Κοινότητας και της Δημοκρατίας της Γουινέας[2].

Εντούτοις, μετά τα τραγικά γεγονότα της 28ης Σεπτεμβρίου 2009, όταν κυβερνητικές δυνάμεις άνοιξαν πυρ κατά του πλήθους που διαδήλωνε με αποτέλεσμα περισσότερους από 150 νεκρούς, η Επιτροπή αποφάσισε, στις 20 Οκτωβρίου 2009, να κινήσει τις αναγκαίες διαδικασίες για να αποσύρει την πρότασή της για την έκδοση κανονισμού του Συμβουλίου σχετικά με τη σύναψη της ως άνω συμφωνίας και ενημέρωσε σχετικά το Ευρωπαϊκό Κοινοβούλιο και το Συμβούλιο.

Η πρόταση για τη σύναψη της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας αποσύρθηκε στις 11 Νοεμβρίου 2009 με απόφαση της Επιτροπής[3]. Επομένως, σύμφωνα με το διεθνές δίκαιο, το Συμβούλιο πρέπει να γνωστοποιήσει, εξ ονόματος της Ευρωπαϊκής Κοινότητας, στη Δημοκρατία της Γουινέας την πρόθεσή του να μη συνάψει την προαναφερόμενη συμφωνία.

Σύμφωνα με το άρθρο 25 της σύμβασης της Βιέννης περί του δικαίου των συνθηκών, η προσωρινή εφαρμογή μιας συνθήκης τερματίζεται, εάν ένα συμβαλλόμενο μέρος κοινοποιήσει στο άλλο, ως προς το οποίο η συνθήκη εφαρμόζεται προσωρινά, την πρόθεσή του να μη καταστεί μέρος της συνθήκης.

Βάσει των ανωτέρω, η Επιτροπή προτείνει να καταργήσει το Συμβούλιο την απόφασή του αριθ. 2009/473/ΕΚ για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας.

Πρόταση

ΑΠΟΦΑΣΗΣ ΤΟΥ ΣΥΜΒΟΥΛΙΟΥ

σχετικά με την κατάργηση της απόφασης αριθ. 2009/473/ΕΚ του Συμβουλίου για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 37, σε συνδυασμό με το άρθρο 300 παράγραφος 2,

την πρόταση της Επιτροπής[4],

Εκτιμώντας τα ακόλουθα:

1. Το πρωτόκολλο της νέας συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας, η οποία μονογραφήθηκε στις 20 Δεκεμβρίου 2008, εφαρμόζεται προσωρινά από την 1η Ιανουαρίου 2009, όπως συμφωνήθηκε από τα συμβαλλόμενα μέρη με ανταλλαγή επιστολών που εγκρίθηκε με την απόφαση του Συμβουλίου της 28ης Μαΐου 2009[5], έως ότου συναφθεί η συμφωνία αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας[6],

2. Η Επιτροπή αποφάσισε να αποσύρει την πρότασή της για την έκδοση κανονισμού του Συμβουλίου σχετικά με τη σύναψη της ως άνω ΣΑΣ μετά τα τραγικά γεγονότα της 28ης Σεπτεμβρίου 2009[7], όταν κυβερνητικές δυνάμεις άνοιξαν πυρ κατά του πλήθους που διαδήλωνε με αποτέλεσμα περισσότερους από 150 νεκρούς,

3. Ως εκ τούτου, είναι αναγκαίο να καταργηθεί η απόφαση αριθ. 2009/473/ΕΚ του Συμβουλίου για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας,

ΑΠΟΦΑΣΙΖΕΙ:

Άρθρο μόνο

Η απόφαση αριθ. 2009/473/ΕΚ του Συμβουλίου για τη σύναψη της συμφωνίας υπό μορφή ανταλλαγής επιστολών σχετικά με την προσωρινή εφαρμογή της συμφωνίας αλιευτικής σύμπραξης μεταξύ της Ευρωπαϊκής Κοινότητας και της Δημοκρατίας της Γουινέας καταργείται.

Βρυξέλλες,

Για το Συμβούλιο

[1] 2009/473/EΚ - ΕΕ L 156 της 19.6.2009

[2] COM/2009/120 τελικό, της 12.3.2009

[3] PV (2009) 1894 της 13.11 2009, σελίδα 16.

[4] COM(2009) … τελικό της …

[5] 2009/473/EΚ - ΕΕ L 156 της 19.6.2009

[6] COM/2009/120 τελικό, της 12.3.2009

[7] PV (2009) 1894 της 13.11 2009, σελίδα 16.